Klub studenata pedagogije Filozofskog fakulteta u Zagrebu

Ivana Lučića 3

10 000 Zagreb

Kontakt: kspfilozofskifakultet@gmail.com

Registarski broj: 21013090

OIB udruge: 95969408836

**IZVJEŠĆE O RADU U AKADEMSKOJ GODINI 2021/2022**

U akademskoj godini 2021/2022 *u Klubu studenata pedagogije Filozofskog fakulteta u Zagrebu* djelovalo je ukupno **6 radnih skupina** – *Promocija, Pedagoške večeri, Okrugli stolovi, Društvena spajalica, Youth Exchange i Crtice iz prakse.* Sve radne skupine na mjesečnoj, a ponekad i tjednoj bazi, redovito održavaju interne sastanke te dogovaraju daljnje projekte i realizaciju istih.

U sklopu rada *Kluba* provedeno je nekoliko većih projekata:

* Međunarodna studentska konferencija *Sutra dolazi danas* (listopad 2021.)
* Program mentorstva za brucoše *Moj brat i ja također*
* *Welcome paket za brucoše*
* Predstavljanje rada *Kluba* studentima svih godina studija pedagogije
* Suradnja s *Udrugom studenata biologije BIUS* – edukativne radionice u srednjim školama u Zagrebu (ožujak – lipanj 2022.)
* Podcast *Crtice iz prakse* (siječanj 2022. - )
* Online edukacija *Alternativne pedagoške ideje i škole* u suradnji s KoHo pedagogijom
* Gostujuća predavanja udruge *Status M* na *Filozofskom fakultetu u Zagrebu.*
* **MEĐUNARODNA STUDENTSKA KONFERENCIJA *SUTRA DOLAZI DANAS***

15. i 16. listopada 2021. u prostorima *Filozofskog fakulteta u Zagrebu* održana je međunarodna studentska konferencija *Sutra dolazi danas*. Organizator konferencije bio je *Klub studenata pedagogije FFZG*, a projekt je financiran od strane *Studentskog centra u Zagrebu*. Na konferenciji je sudjelovalo 40-ak sudionika iz Srbije, Crne Gore i Hrvatske. Sudionici su bili studenti pedagogije te drugih srodnih znanosti. Na početku konferencije provedene su uvodne radionice kroz koje su se svi sudionici imali prilike međusobno upoznati te smo time stvorili ugodnu i opuštenu radnu atmosferu. Imali smo 5 aktivnih izlaganja kroz koja su kolege i kolegice predstavili teme relevantne za pedagogiju, odgoj i obrazovanje. U sklopu konferencije održana je i panel diskusija na temu *Dekonstrukcija pedagoškog djelovanja* u kojoj se raspravljalo o dispozicijama i kompetencijama koje bi svaki pedagog trebao imati za uspješno bavljenje strukom. U diskusiji su sudjelovale prof. Bartulović i prof. Kušević s *Odsjeka za pedagogiju FFZG* kao predstavnice teorijskih promišljanja te praktičari (pedagoginje Maja Jerčić, Branimira Penić, Mara Malenica i Rafaela Andrin) koji su iznosili svoja iskustva iz prakse. U subotu 16. listopada kolege iz *Udruge POKAZ* su nam u sklopu *Kazališta potlačenih* izveli predstavu na temu zlostavljanja djece i nejednakosti. Predstava je bila interaktivnog tipa pa su u njoj imali prilike sudjelovati i sami studenti. Rezultati provedene evaluacije nakon konferencije pokazali su visoku razinu zadovoljstva sudionika svim aspektima organizacije i provedbe konferencije.

* **PROGRAM MENTORSTVA ZA BRUCOŠE *MOJ BRAT I JA TAKOĐER***

Program mentorstva za brucoše *Moj brat i ja također* kontinuirano se provodi od 2018. godine. Cilj je svim zainteresiranim brucošima pružiti maksimalnu pomoć i podršku u studiranju u vidu dodjeljivanja mentora s više godine studija. Dužnost mentora jest pružati pomoć, podršku i savjet mlađim kolegama u njihovom upoznavanju sa studijem pedagogije te akademskom zajednicom.

* ***WELCOME PAKET ZA BRUCOŠE***

Na početku akademske godine 2021/2022 *Klub* je organizirao nekoliko događaja namijenjenih brucošima te im omogućio dolazak do relevantnih informacija o studiju. Organizirano je predavanje voditeljice *Knjižnice FFZG* o korištenju *Knjižnice*, pronalasku literature, pretraživanju baza podataka, citiranju i navođenju literature, pisanju seminarskih radova. Također, brucoši su upoznati s radom *Kluba* te pozvani na učlanjenje u isti. Na društvenim mrežama Kluba brucoši su tijekom akademske godine mogli pronaći relevantne informacije o studiju, Klubu, snalaženju na Fakultetu, događajima i sl.

* **PREDSTAVLJANJE RADA KLUBA STUDENTIMA SVIH GODINA STUDIJA PEDAGOGIJE**

Početkom akademske godine 2021/2022 predstavnici *Kluba* (predsjednica i tajnik) posjetili su studente svih godina studija pedagogije te im kroz kratku prezentaciju prikazali rad i projekte *Kluba* te ih pozvali na učlanjenje u isti.

* **SURADNJA S *UDRUGOM STUDENATA BIOLOGIJE BIUS***

*Klub studenata pedagogije* ostvario je suradnju s *Udrugom studenata biologije BIUS* sa zagrebačkog *Prirodoslovno-matematičkog fakulteta*. Fokusirajući se na mlađe generacije, učenike osnovnih i srednjih škola, sekcija za edukaciju koja djeluje unutar *Udruge* provodi edukativne radionice u svrhu otkrivanja znanosti na zabavan način. Budući da oni, kao i mi pedagozi, fokus stavljaju na iskustveno učenje, ujedinili smo snage i ostvarili suradnju kroz ciklus radionica koje su volonteri *Udruge BIUS* i *Kluba studenata pedagogije* provodili u srednjim školama (*Prelog, V. gimnazija, XV. gimnazija* te *Privatna klasična gimnazija*). Sadržaj radionica bio je iz područja biologije te su za njega bili zaduženi studenti biologije, dok su studenti pedagogije svojim didaktičko-metodičkim znanjima pomogli kolegama u razradi i

planiranju provedbe radionica te određivanju optimalnih metoda rada. Radionice su provedene u 3 ciklusa od ožujka do lipnja 2022.

* **PODCAST *CRTICE IZ PRAKSE***

*Crtice iz prakse* niz su intervjua s pedagozima iz različitih područja (odgojno-obrazovne ustanove, civilni sektor, udruge, poduzetnička pedagogija, itd.) koje organizira i provodi istoimena radna skupina unutar *Kluba*. Cilj je približiti pedagogiju kao znanost mlađim kolegama (studentima), pružiti im realan prikaz profesionalne pedagoške prakse, prikazati im širi spektar mogućnosti zaposlenja u budućnosti te općenito popularizirati pedagogiju kao znanost. Objavljivanje epizoda započelo je u siječnju 2022. te se nastavlja i u idućoj akademskoj godini na YouTube kanalu *Kluba*: <https://www.youtube.com/channel/UCMkQl-qLUxVCDjlXRokJRUw/featured>.

* **ONLINE EDUKACIJA *ALTERNATIVNE PEDAGOŠKE IDEJE I ŠKOLE* U SURADNJI S KOHO PEDAGOGIJOM**

Dana 16.11.2021. u suradnji s KoHo pedagogijom održana je online edukacija na temu *Alternativne pedagoške ideje i škole*. Edukaciju su vodile predstavnice *Kluba* Tamara Škrinjar i Ana Šestanović te bivša članica *Kluba*, pedagoginja Nikolina Martinović. Edukacija je bila besplatna za sve zainteresirane. Edukacija je trajala 60 minuta, a prisustvovalo joj je oko 200 odgojno-obrazovnih djelatnika i drugih stručnjaka iz područja odgoja i obrazovanja.

Snimka edukacije dostupna je na YouTube kanalu *Kluba*: <https://www.youtube.com/watch?v=FeN49OyCYBc&t=9s>.

* **GOSTUJUĆA PREDAVANJA UDRUGE *STATUS M* NA FILOZOFSKOM FAKULTETU U ZAGREBU**

Dana 16.12.2021. udruga *Status M*, u suradnji s *Klubom*, održala je u prostoru *Filozofskog fakulteta u Zagrebu* predstavljanje svog projekta *EquiTeens* kojim se nastoji iskorijeniti rodno uvjetovano nasilje nad i između tinejdžera kroz ciklus predavanja i radionica.

Dana 1.6.2022. udruga *Status M*, u suradnji s *Klubom*, održala je u prostoru *Filozofskog fakulteta u Zagrebu* pilot sesiju svog projekta pod nazivom *Program Kinder* sa studentima pedagogije. Riječ je o edukativnom programu za promicanje rodne ravnopravnosti i borbu protiv rodnih stereotipa u predškolskom i osnovnoškolskom odgoju i obrazovanju. Program za cilj ima razviti učinkovit i inovativan program obrazovanja za stručnjake koji rade s djecom predškolske i osnovnoškolske dobi. Program svim sudionicima pruža rodno osjetljive i rodno transformativne alate koji im pomažu odgovoriti na specifične potrebe dječaka i djevojčica u procesima poučavanja i učenja iz perspektive rodne ravnopravnosti. Po završetku sesije, svi sudionici imali su priliku dati povratne informacije u svrhu dodatnog unaprjeđenja projekta. Projekt se provodi u 3 europske države (Hrvatska, Portugal i Španjolska), a financijski je podržan od strane Europske unije.

Uz sve navedeno, radne skupine bavile su se i sljedećim:

1. **PROMOCIJA**

Vođenje društvenih mreža (Facebook i Instagram), oživljavanje web stranice, promoviranje i populariziranje pedagogije kao znanosti, izrada edukativnih sadržaja o relevantnim pedagoškim temama, nagradni kvizovi, izrada *merch*-a, obilježavanje relevantnih datuma (međunarodni i svjetski dani), promocija događanja u organizaciji *Kluba*.

1. **PEDAGOŠKE VEČERI**

Organizacija brucošijade, neformalnih druženja za studente pedagogije, pedagoških karaoka, *team building*-a za članove udruge.

1. **OKRUGLI STOLOVI**

Organizacija diskusija o relevantnim pedagoškim temama i literaturi za studente pedagogije.

1. **DRUŠTVENA SPAJALICA**

Organizacija i provođenje 3 ciklusa edukativnih radionica na temu biologije u suradnji s *Udrugom studenata biologije BIUS* sa zagrebačkog *Prirodoslovno-matematičkog fakulteta* u 4 srednje škole u Zagrebu (*Prelog, V. gimnazija, XV. gimnazija* te *Privatna klasična gimnazija*).

1. **YOUTH EXCHANGE**

Osmišljavanje i pisanje projekata za razmjenu mladih, prijave projekata na natječaje, sudjelovanje na edukacijama i predavanjima (narodna i europska razina) o razmjeni mladih, komunikacija i rad s partnerima, .

1. **CRTICE IZ PRAKSE**

Pokretanje službenog YouTube kanala; dogovaranje, priprema, organizacija, snimanje, montiranje i objavljivanje podcasta (niza intervjua) s pedagozima iz raznih područja s ciljem popularizacije pedagogije kao znanosti i prikaza šireg spektra mogućnosti zaposlenja u struci mlađim kolegama (studentima).

U Zagrebu, 8, kolovoza 2022.

Predsjednica *Kluba studenata pedagogije Filozofskog fakulteta u Zagrebu*, Tamara Škrinjar 